กลต.ลงดาบเชือด4มาร์เก็ตติงทุจริต
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

‘เมียฉาย’โดนฐานชี้นำราคาพนักงานธนาคารถูกฟันด้วย
โพสต์ทูเดย์ — ก.ล.ต. สั่งพักใบอนุญาตซื้อขายหุ้นภรรยา “ฉาย บุนนาค” 1 เดือน ฐานปั่นหุ้น พร้อมลงโทษพักใบอนุญาตเจ้าหน้าที่ธนาคาร 5 ปี 
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งว่า ก.ล.ต.เพิกถอนความเห็นชอบผู้ติดต่อกับผู้ลงทุน ของนางจิราวรรณ วัฒนวิจารณ์ เป็นระยะเวลา 5 ปี ตั้งแต่วันที่ 23 ก.พ. 2553 หลังได้รับรายงานจากธนาคารต้นสังกัดว่านางจิราวรรณกระทำผิดวินัยร้ายแรง 
ทั้งนี้ ก.ล.ต.พิจารณาการกระทำของนางจิราวรรณว่าเป็นพฤติกรรมที่ส่อไปในทางไม่สุจริต และเป็นการประพฤติผิดต่อหน้าที่ที่ต้องปฏิบัติงานหรือให้บริการด้วยความซื่อสัตย์สุจริตและเป็นธรรมต่อลูกค้า อันเข้าข่ายเป็นลักษณะต้องห้ามของผู้ติดต่อกับผู้ลงทุน 
นอกจากนี้ ก.ล.ต.ยังได้สั่งพัก น.ส.วทันยา วงษ์โอภาสี เป็นระยะเวลา 1 เดือน ตั้งแต่วันที่ 16 ก.พ. 2553 และสั่งภาคทัณฑ์นายนิธิวัฏ จารุวาที 1 ปี ตั้งแต่วันที่ 16 ก.พ. 2553 
สำหรับกรณีของ น.ส.วทันยา นั้นทำผิดฐานส่งคำสั่งซื้อขายในลักษณะชี้นำราคาส่งผลกระทบต่อราคาหุ้นอย่างมีนัยสำคัญ 
ขณะที่นายนิธิวัฏส่งคำสั่งในลักษณะผลักดันราคาหลักทรัพย์ทำให้ราคาปรับตัวเพิ่มขึ้นรวดเร็ว ซึ่งการลงโทษของตลาดหลักทรัพย์มีผลให้บุคคลทั้งสองมีลักษณะต้องห้ามของบุคลากรในธุรกิจหลักทรัพย์ 
นอกจากนี้ ก.ล.ต.ได้สั่งพักนายธิติพันธุ์ มกร์ดารา เป็นระยะเวลา 1 ปี ตั้งแต่วันที่ 23 ก.พ. 2553 ซึ่งในกรณีนี้ ก.ล.ต. ได้รับเรื่องร้องเรียนจากผู้ลงทุนว่า นายธิติพันธุ์ได้แก้ไขเพิ่มเติมข้อความในแบบฟอร์มถอนเงินหลักประกันเพื่อให้บริษัทหลักทรัพย์โอนเงินเข้าบัญชีเครดิตบาลานซ์ แทนที่จะโอนเข้าบัญชีส่วนตัวของลูกค้าตามที่ลูกค้าสั่ง และได้ทำการยืนยันกับเจ้าหน้าที่ฝ่ายปฏิบัติการหลักทรัพย์ให้ดำเนินการตามที่ตนแก้ไข 
ก.ล.ต.พิจารณาว่าการกระทำของนายธิติพันธุ์เป็นการยุ่งเกี่ยวกับทรัพย์สินของลูกค้า ผิดมาตรฐานการปฏิบัติงานข้อ 14 (2) แห่งประกาศ ก.ล.ต.
ทั้งนี้ น.ส.วทันยาเป็นภรรยาของนายฉาย บุนนาค นักลงทุนรายใหญ่ในตลาดหุ้นไทย ซึ่งก่อนหน้านี้นายฉายก็ได้ถูก ก.ล.ต. ลงโทษฐานกระทำผิดกฎหมายหลักทรัพย์กรณีการสร้างราคาหุ้นบริษัท ดี.ที.ซี. อินดัสตรี่ส์ (DTCI) เมื่อเดือน ก.พ. 2552 โดยลงโทษสั่งพักการปฏิบัติหน้าที่เป็นผู้ติดต่อกับผู้ลงทุนเป็นเวลา 3 ปี
อย่างไรก็ตาม ปัจจุบันนายฉายเป็นผู้ถือหุ้นใหญ่ในบริษัทจดทะเบียนหลายแห่ง อาทิ บริษัท ซันไชน์ คอร์เปอเรชั่น (SSE)